依韻和持國新植西軒
作者：梅堯臣
朝代：宋

paragraphs: 開地臨廣衢，崇崇十餘畝。
新軒稍偏北，治圃亦西酉。
盎中植菡萏，水不過升斗。
小桂未得地，驗活徒掐朽。
上乏幽禽啼，下多穴蟻走。
藥苗雖無補，欲比山中有。
澆灌同一時，萌芽或先後。
松株不滿尺，廊廟色已厚。
稟性久且堅，物理豈無偶。
椶櫚仍未大，散葉纔八九。
夏綠與冬青，各各自爲友。
吾軒還處西，脩竹爾後取。
兩莫論是非，但可吟對酒。